Source: https://www.podnikajte.sk/dane/zavazne-stanoviska-vyhlaska
Timestamp: 2019-03-26 16:14:02+00:00
Document Index: 14003817

Matched Legal Cases: ['§ 53', '§ 16', '§ 17', '§ 19', '§ 27', '§ 69', '§ 17', '§ 17']

Záväzné stanoviská Finančnej správy SR (návrh vyhlášky) | Podnikajte.sk
Záväzné stanoviská Finančnej správy SR (návrh vyhlášky)
Viac o vyhláške upravujúcej pravidlá k vydávaniu záväzných stanovísk finančnej správy od 1. 9. 2014
Dňa 1. septembra 2014 nadobudne účinnosť právny inštitút záväzné stanovisko, ktorý je upravený v § 53a až 53c zákona č. 563/2009 Z. z. o správe daní (daňový poriadok) v znení neskorších predpisov. V záujme zabezpečenia právnej istoty daňových subjektov (podnikateľov), v prípade obzvlášť komplikovaných obchodných prípadov, bude Finančné riaditeľstvo Slovenskej republiky vydávať záväzné stanovisko, ak o jeho vydanie daňový subjekt (podnikateľ) požiada. Rozsah daňových predpisov, ku ktorých uplatneniu bude možné vydať záväzné stanovisko, ustanovuje Ministerstvo financií Slovenskej republiky predkladanou vyhláškou (ďalej len „vyhláška k záväznému stanovisku“).
V zmysle predkladaného návrhu vyhlášky k záväznému stanovisku sa navrhuje ustanoviť rozsah daňových predpisov, ku ktorým možno vydať záväzné stanovisko nasledovne:
posúdenie zdroja príjmov daňovníka s obmedzenou daňovou povinnosťou podľa § 16 zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“),
posúdenie predaja a kúpy podniku alebo jeho časti v reálnych hodnotách podľa § 17a zákona o dani z príjmov,
posúdenie vzniku daňovej povinnosti podľa § 19 až 21 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o dani z pridanej hodnoty“),
posúdenie sadzby dane za tovar podľa § 27 zákona o dani z pridanej hodnoty,
posúdenie osoby povinnej platiť daň z pridanej hodnoty podľa § 69 ods. 12 zákona o dani z pridanej hodnoty.
Navrhovaný rozsah právnych predpisov, ku ktorých uplatneniu bude môcť Finančné riaditeľstvo Slovenskej republiky vydať záväzné stanovisko plánuje Ministerstvo financií Slovenskej republiky rozšíriť. Podľa dôvodovej správy by sa mal predmetný rozsah právnych predpisov rozšíriť v horizonte 6 mesiacov od nadobudnutia účinnosti vyhlášky k záväznému stanovisku (v období od 1. 9. 2014 do 28. 2. 2015) aj o ďalšie ustanovenia upravujúce podnikové kombinácie z hľadiska dane z príjmov, a síce:
posúdenie nepeňažného vkladu v reálnych hodnotách podľa § 17b zákona o dani z príjmov,
posúdenie zlúčenia, splynutia alebo rozdelenia obchodných spoločností alebo družstiev v pôvodných cenách podľa § 17e zákona o dani z príjmov.
Pri prípadnom rozšírení bude Ministerstvo financií Slovenskej republiky zvažovať najmä početnosť využívania záväzných stanovísk a schopnosť Finančného riaditeľstva Slovenskej republiky zavádzať kvalifikovane tento inštitút do praxe.
Poznámka: V legislatívnom procese zákona č. 463/2013 Z. z., ktorým sa mení a dopĺňa zákon o dani z príjmov Ministerstvo financií Slovenskej republiky (predkladateľ) uviedlo, že v budúcnosti bude oblasť podnikových kombinácií predmetom komplexnej úpravy.
Daň z príjmov Daňový poriadok Záväzné stanoviská